พอดีกำลังคิดถึงหมูย่างเมืองตรังที่เนื้อหมูรสหวาน หอมกลิ่นควัน และหนังกรอบๆ แต่ก็ไม่มีเวลาไปไกลถึงเมืองตรัง  เลยต้องหาทานตามร้านในหาดใหญ่แทน ประกอบกับวันนี้บินเดี่ยวไม่มีผู้ร่วมทีม เลยอยากหาร้านที่คนไม่พลุกพล่านนัก ทำให้คิดถึงร้านข้าวหมูย่างตรังที่เคยขับรถผ่านไป-มาแต่ไม่เคยมีโอกาสแวะมาลองชิมสักที 

[เส้นทาง] ร้านอยู่ที่ถนนคลองเรียน 1 ซอย 4 หรือง่ายๆ ก็คืออยู่ในซอยตรงข้ามโรงเรียนอนุบาลนครหาดใหญ่ (นะ สุวรรณวงศ์) หน้าร้านมีป้ายบอกชัดเจน  

เมนูมีให้เลือกทั้งเส้นและข้าว จะข้าวหมูย่างตรัง ข้าวเป็ดย่าง ข้าวมันไก่บ้าน ข้าวขาหมู ผมเองก็เพิ่งมาเป็นครั้งแรกเลยยืนคิดๆ สักพักนึง เลยสั่งข้าวรวมมิตร ... ยังไงมาทั้งทีแล้วก็กินมันซะทุกอย่าง ตามประสาคนหลายใจครับ

ข้าวรวมมิตรจานนี้ประกอบด้วย หมูย่าง เป็ดย่าง ไก่บ้าน และขาหมู สับโปะหน้ามาแบบมองไม่เห็นข้าวครับ ถือว่าเยอะพอสมควร เสิร์ฟมาพร้อมกับผัก และน้ำซุป ส่วนน้ำจิ้มจัดวางบนโต๊ะมีให้เลือก 5 แบบ 
- หมูย่าง เนื้อไม่เหนียวมาก รสหวาน กลิ่นหอมใช้ได้ หนังกรอบนิดหน่อย พออร่อยแบบเบาๆ 
- เป็ดย่าง ไม่มีกลิ่นคาว รสชาติก็ตามมาตรฐานทั่วไปครับ 
- ไก่บ้าน หนังไก่แห้งไปดูไม่น่ากิน ส่วนเนื้อไก่ไม่เหนียวมาก อยู่ในระดับที่รับได้ครับ 
- ขาหมู เนื้อนุ่ม ทานได้เพลิน ก็พอใช้ได้ 
- น้ำจิ้ม ผมชอบน้ำจิ้มที่ใช้ทานคู่กับข้าวมันไก่ครับ รสชาติครบรสและเข้มข้น ช่วยเพิ่มรสชาติของบรรดาเนื้อในจานนี้ได้เป็นอย่างดี นอกจากนี้ยังมีน้ำจิ้มหมูย่าง สีแดงจัด รสหวานมัน ก็อร่อยไปอีกแบบครับ 
- น้ำซุป เสิร์ฟมาแบบอุ่นๆ  รสติดไปทางเค็มและมัน แต่ก็เป็นรสชาติที่ลงตัวดี 

สนนราคาข้าวรวมมิตรจานละ 80 บาท แต่ถ้าเป็นแบบธรรมดาก็ 40 บาท โดยรวมๆ ก็ถือว่าใช้ได้ครับสำหรับอาหารจานนี้
ส่วนน้ำเปล่าที่นี่เป็นน้ำต้มกับใบเตยกลิ่นหอมอ่อนๆ ล้างปากหลังจากทานเสร็จได้เป็นอย่างดี  

เจ้าของร้านเป็นกันเอง เอาใจใส่และบริการดีครับ 
ร้านเปิด 7.00-17.00 น. 
